REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/208-22

21. decembar 2022. godine

B e o g r a d

ZAPISNIK

SA 17. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 21. DECEMBRA 2022. GODINE

 Sednica je počela u 12,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, Aleksandar Marković, Aleksandar Mirković, Ana Miljanić, dr Vesna Ivković, Radovan Arežina, Janko Veselinović i Miroslav Aleksić.

Sednici su prisustvovali zamenici članova odbora: Biljana Stošić Ilić, zamenik člana Uglješe Mrdića, Zoran Stojanović, zamenik člana Vojislava Mihailovića, Vojislav Vujić, zamenik člana Živote Starčevića i Nikola Dragićević, zamenik člana Sanje Marić, koja je podnela ostavku na funkciju narodnog poslanika.

Sednici nisu prisustvovali članovi Odbora: Sandra Božić, Uglješa Mrdić, Đorđe Komlenski, Dragana Rakić, Života Starčević i Boško Obradović.

Sednici su, tokom razmatranja 1. tačke dnevnog reda, pristupili Vojislav Mihailović, član Odbora i Danijela Vujičić, zamenik člana Odbora Đorđa Komlenskog.

 Na predlog predsednika, Odbor je većinom glasova utvrdio sledeći:

D n e v n i r e d:

- Usvajanje zapisnika sa 14, 15. i 16. sednice Odbora -

1. Razmatranje ostavki koje su na funkciju narodnog poslanika podneli Lav Grigorije Pajkić (01 broj: 118-2808/22 od 16. decembra 2022. godine) i Krsto Janjušević (01 broj: 118-2813/22 od 16. decembra 2022. godine).

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike sa 14, 15. i 16. sednice Odbora.

 **Prva tačka dnevnog reda:** Razmatranje ostavki koje su na funkciju narodnih poslanika podneli narodni poslanici Lav Grigorije Pajkić i Krsto Janjušević.

Predsednik Odbora je konstatovao da su ostavke Lava Grigorija Pajkića i Krsta Janjuševića, u skladu sa Zakonom o izboru narodnih poslanika i Poslovnikom, overene u skladu sa zakonom kojim se uređuje overa potpisa i u zakonskom roku predate na pisarnicu Narodne skupštine.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanim narodnim poslanicima.

U diskusiji su učestvovali Janko Veselinović, Milenko Jovanov i Radovan Arežina.

Janko Veselinović je, navodeći odredbe člana 46. Zakona o sprečavanju korupcije, ukazao na činjenicu da su Lav Grigorije Pajkić i Krsto Janjušević podneli ostavke na funkciju narodnog poslanika dan nakon što su na sednici Vlade Republike Srbije postavljeni za državne sekretare u Ministarstvu za rad, zapošljavanje, boračka i socijalna pitanja. Izneo je mišljenje da su time prekršili odredbe navedenog zakona o nespojivosti obavljanja funkcije narodnog poslanika sa drugom javnom funkcijom i zatražio da Odbor makar konstatuje tu činjenicu uz opasku da će se on lično obratiti Agenciji za sprečavanje korupcije ukoliko Odbor ne bude inicirao postupak pred njom. Na kraju izlaganja je zatražio da se konstatuje da su Odboru dostavljene na razmatranje ostavke narodnih poslanika koji prethodno nisu dobili odobrenje Narodne skupštine, odnosno Agencije za sprečavanje korupcije za istovremeno obavljanje funkcija narodnog poslanika i državnog sekretara.

Milenko Jovanov je, ukazujući na činjenicu da su ostavke podnete u vremenskom rasponu od 24 sata od trenutka izbora na drugu funkciju, rekao da je iz ponašanja i delovanja sada već bivših narodnih poslanika više nego jasno da oni nisu imali apsolutno nikakvu nameru da istovremeno obavljaju i poslaničku i funkciju državnog sekretara. Dodao je da je svaka sumnja opravdana i da ne osporava pravo kolege da se obrati Agenciji za sprečavanje korupcije i ukaže na postojanje eventualnog prekršaja ukoliko smatra da ga ima, mada ga po njegovom mišljenju u ovom slučaju nema.

Janko Veselinović je potom dodao da on ne ulazi u namere Lava Grigorija Pajkića i Krsta Janjuševića, ali da želi da pojasni da narodni poslanik ostaje narodni poslanik sve do trenutka dok Narodna skupština ne konstatuje da mu je prestao mandat usled podnošenja ostavke, te su, što se njega tiče, narodni poslanici čije ostavke Odbor razmatra, faktički bili istovremeno i državni sekretari i narodni poslanici celih sedam dana.

Milenko Jovanov je na ovo replicirao ukazavši na odredbu člana 132. stav 5. Zakona o izboru narodnih poslanika u kojoj stoji da narodnom poslaniku mandat prestaje onog dana kada podnese ostavku i dodao da je intencija zakonodavca upravo i bila da se preduprede ovakve situacije, odnosno da će Odbor danas konstatovati da su funkcije narodnih poslanika prestale upravo danom podnošenja ostavki.

Radovan Arežina se u svojoj diskusiji složio sa predsednikom Odbora, da u ovom slučaju nema osnova za bilo čiju prekršajnu odgovornost, pozivajući se pri tom na svoje dugogodišnje iskustvo predsednika administrativnog odbora na lokalnom nivou, odbornika, odnosno predsednika skupštine opštine i dodao da, pošto nema ničeg spornog, Odbor treba da predloži Narodnoj skupštini da konstatuje ostavke. Po njegovom mišljenju ni Agencija za sprečavanje korupcije ne bi u ovom slučaju imala osnova za bilo kakvo postupanje.

Milenko Jovanov se nadovezao na prethodnu diskusiju ukazujući da ukoliko se već insistira na isključivo formalno pravnom momentu onda treba imati u vidu i teoretsku mogućnost da neko ko je predložen za neku funkciju, na tu funkciju ne bude i izabran, i onda se postavlja suštinsko pitanje zašto bi narodni poslanik unapred podnosio ostavku. Još jednom je dodao da svako ima pravo da se obrati Agenciji za sprečavanje korupcije.

 Odbor je, na predlog predsednika Odbora, većinom glasova usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnih poslanika Lava Grigorija Pajkića i Krsta Janjuševića, izabranih sa izborne liste ''ALEKSANDAR VUČIĆ - ZAJEDNO MOŽEMO SVE'', nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanim prestao mandat narodnog poslanika.

 Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa članom 135. Zakona.

 Za izvestioca Odbora na sednici Narodne skupštine određen je Milenko Jovanov, predsednik Odbora.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov